
Bohuslav Martinů és a neoklasszicizmus

Kulcsszavak: Martinu;neoklasszicizmus;trió
Fontos felfedezni és népszerűsíteni a kevésbé közismert zeneszerzők közül is a kiemelkedő mestereket és remekműveiket, ezért is vállalkoztunk Bohuslav Martinů Trió fuvolára, gordonkára és zongorára című darabjának megtanulására. Előadásunk fő koncepciója a neoklasszikus zene bemutatása és annak sajátosságainak, interpretációs feladatainak szemléltetése. Erre kiváló példa a korábban említett Trió harmadik tétele. A tétel Andante tempójelzésű, töprengő, elgondolkodó arculatú fuvolaszólóval kezdődik. A fuvolaszóló után megérkezünk az első fő részre, Allegretto scherzando a tempójelzés, vidám, játékos karakterű terület. Már a rész elején találunk példát imitációs szerkesztésre, ami a neoklasszicizmus egyik sajátossága, a barokk korból átvéve. Az imitációs gondolkodás a darab egészét áthatja. Három fő részből áll a tétel, az Allegretto scherzando játékos első nagy terület, a L’istesso tempo zongoraszólóval kezdődő lírai középrész a második, majd az Allegretto scherzando teljes visszatérése a harmadik nagy formarész. Az első rész előtt fuvolaszóló bevezetés, a második és harmadik rész közt átvezetés, a harmadik nagy formarész után kóda található. A középrész tempójelzése L’istesso tempo, ami annyit jelent, hogy ugyanaz a tempó, viszont itt hosszabb ritmusértékeket írt a szerző, így lassabbnak fog érződni a terület. Lírai, éneklő karakterű, zongoraszólóval kezdődik, majd a cselló és a fuvola kerül előtérbe. A középrész után a visszavezetésben izgatott tizenhatodos anyagot játszik a cselló, amihez aztán a zongora csatlakozik. Ezt követi a visszatérés. Ezen terület teljesen megegyezik az első formarésszel. A tétel örömteli, önfeledt hangulatú kódával zárul. Előadásunkban igyekszünk majd a mű stílusának és karaktereinek hiteles interpretálására.



